b'\n_START_ARTICLE_\nPolicijski kombi\n_START_PARAGRAPH_\nPolicijski kombi (pogovorno marica) je tip vozila, ki ga uporablja policija. Policijski kombiji se ponavadi uporabljajo za prevoz pridr\xc5\xbeanih oseb, katerim je odvzeta prostost, v posebno izdelani celici znotraj vozila ali za hiter prevoz ve\xc4\x8djega \xc5\xa1tevila policistov na kraj nesre\xc4\x8de.\n_START_SECTION_\nZgodovina\n_START_PARAGRAPH_\nPrve policijske kombije so predstavljale ko\xc4\x8dije, na kateri je bila zaporni\xc5\xa1ka celica. Kasneje so motorni policijski kombiji zamenjali starej\xc5\xa1a vozila, ki so bila grobo prilagojena za prevoz zapornikov._NEWLINE_Potreba po zavarovanem policijskem kombiju se je pojavila pri kaznjencih, ki so se upirali aretaciji in jih je bilo potrebno premestiti. \xc4\x8ce so agresivnega kaznjenca peljali v obi\xc4\x8dajnem policijskem avtu, je obstajala mo\xc5\xbenost, da bi kaznjenec med prevozom napadel policiste._NEWLINE_Zato so bili izdelani policijski kombiji, ki imajo v zadnjem delu \xc5\xbeelezno celico, ki u\xc4\x8dinkovito lo\xc4\x8di kaznjenca od policistov.\n_START_SECTION_\nEtimologija\n_START_PARAGRAPH_\nPogovorni izraz za policijski kombi "marica", ki se uporablja v Sloveniji in dr\xc5\xbeavah nekdanje Jugoslavije, izhaja iz angle\xc5\xa1kega pogovornega izraza "Black Maria". Izvor tega izraza ni jasen. Britanski slovar Brewer\'s Dictionary of Phrase and Fable navaja teorijo, da se je naziv prijel po Marii Lee, strah vzbujajo\xc4\x8di \xc4\x8drnski lastnici gosti\xc5\xa1\xc4\x8da, ki jo je policija pogosto poklicala na pomo\xc4\x8d pri opravkih s te\xc5\xbeavnimi osebami. Druga teorija je, da ime izhaja od dirkalnih kobil, za katere je Black Maria postalo priljubljeno ime v sredini 19. stoletja. Zgodnja policijska vozila za prevoz kaznjencev so bila navadno obarvana \xc4\x8drno ali temno modro._NEWLINE_Izraz tudi obstaja na Norve\xc5\xa1kem (maja), na Islandiji (Svarta Mar\xc3\xada) in na Finskem (mustamaija)._NEWLINE_V angle\xc5\xa1ko govore\xc4\x8dih dr\xc5\xbeavah je pogost naziv "Paddy Wagon". Neznan je tudi izvor tega imena, \xc4\x8deprav so ga za\xc4\x8deli uporabljati \xc5\xbee v 1800. letih. V Veliki Britaniji je najsplo\xc5\xa1neje sprejeta teorija, da so kombije tako poimenovali po Ircih (Paddy \xe2\x80\x93 okraj\xc5\xa1ava imena Padraig, Patrik \xe2\x80\x93 se je uporabljal kot etni\xc4\x8den izraz za Irce), ki naj bi zaradi tedaj stereotipne vro\xc4\x8dekrvnosti in nagnjenosti k alkoholu bili pogosti potniki policijskih kombijev. V ZDA je pogosta teorija, da je poimenovanje nastalo, ker je bilo v zgodnjih ameri\xc5\xa1kih mestih veliko policistov irskega izvora._NEWLINE_Marico nekateri imenujejo tudi materino srce, ker pravijo, da je vedno prostor \xc5\xa1e za koga ve\xc4\x8d.\n_START_SECTION_\nUporaba policijskih kombijev\n_START_PARAGRAPH_\nPolicijske postaje uporabljajo policijske kombije za preva\xc5\xbeanje kaznjencev ter za prevoz policistov. _NEWLINE_Nekateri policisti so bili obto\xc5\xbeeni, da so med preva\xc5\xbeanjem kriminalcev, ki so bili nepripeti, nevarno zavijali in zavirali ter vozili hitro z namenom, da bi se oseba, ki so jo preva\xc5\xbeali, po\xc5\xa1kodovala. Odmeven je bil primer v ameri\xc5\xa1kem Baltimoru leta 2015, ko naj bi zaradi tak\xc5\xa1ne vo\xc5\xbenje umrl Freddie Gray. Nekateri zaporniki so tudi zaradi tak\xc5\xa1ne vo\xc5\xbenje ostali paralizirani in so zato prejeli visoke od\xc5\xa1kodnine.'